Tallink Silja Linen Pipariristeilyn mainokset ovat herättäneet huvittuneisuutta sosiaalisessa mediassa. Kaksimielisyydet mainoksissa eivät Tallink Silja Linen viestintäpäällikkö Marika Nöjdin mukaan ole tarkoituksella tehtyjä.

Silja Line julkaisi mainoksen pikkujouluristeilystä Silja Linen Facebook -sivuilla.

– Mikä on ruskea, tuoksuu hyvältä ja maistuu vielä paremmalta? Kerro ja tule kysymään pipariemännältämme Tea Khalifalta osuitko oikeaan! Facebookissa leviävässä mainoksessa kysytään Tea Khalifan kuvalla varustettuna.

– Ei ole tarkoitus viitata mihinkään Tea Khalifan tavaraan vaan ihan puhtaasti pipareihin. Hän on siellä mukana risteilemässä, Nöjd kommentoi Uudelle Suomelle.

Kampanjassa on Nöjdin mukaan tarkoitus viitata joulupipariin, koska kyseessä pikkujouluristeily.

– Siinä voi asiakas miettiä miten itse tahtoo. Emme me voi siihen vaikuttaa miten kaksimielisesti asiakkaat ajattelevat mistäkin asiasta, Nöjd sanoo.

Myöskään After pipari –nimiset bileet ei Nöjdin mukaan viittaa seksikäyttäytymiseen laivalla.

Tämän jutun julkaisemisen jälkeen Tallink Silja poisti alkuperäisen Tea Khalifaa koskevan jaon Facebook-sivuiltaan. Alkuperäinen kuva pipariemännästä on kuitenkin nähtävissä edelleen.